Document ID: 32014R0374

REGOLAMENT (UE) Nru 374/2014 TAL-PARLAMENT EWROPEW U TAL-KUNSILL
ta' 16 April 2014
dwar it-tnaqqis jew l-eliminazzjoni ta’ dazji doganali fuq oġġetti li joriġinaw fl-Ukraina
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
Wara li kkunsidraw il-proposta tal-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Filwaqt li jaġixxu skont il-proċedura leġiżlattiva ordinarja,
Billi:
(1)
L-Ukraina hija pajjiż sieħeb ta' prijorità fil-Politika Ewropea tal-Viċinat u s-Sħubija tal-Lvant. L-Unjoni kienet qed tfittex relazzjoni dejjem aktar mill-viċin mal-Ukraina li tmur lil hinn minn sempliċi kooperazzjoni bilaterali, li tinkludi progress gradwali lejn l-assoċjazzjoni politika u l-integrazzjoni ekonomika. F’dan ir-rigward, Ftehim ta’ Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Ukraina, min-naħa l-oħra (“il-Ftehim ta' Assoċjazzjoni”) ġie nnegozjat fl-2007-2011, li jinkludi Żona ta’ Kummerċ Ħieles Approfondita u Komprensiva (DCFTA), u ġie inizjalat miż-żewġ partijiet fit-30 ta' Marzu 2012. Skont id-dispożizzjonijiet tad-DCFTA, l-Unjoni u l-Ukraina għandhom jistabbilixxu żona ta’ kummerċ ħieles tul perjodu tranżitorju ta’ massimu ta' 10 snin li jibda mid-dħul fis-seħħ tal-Ftehim ta’ Assoċjazzjoni, skont l-Artikolu XXIV tal-Ftehim Ġenerali dwar it-Tariffi u l-Kummerċ tal-1994.
(2)
Fid-dawl tal-isfidi mingħajr preċedent ta' sigurtà, dawk politiċi u ekonomiċi li qed taffaċċja l-Ukraina, u biex tiġi appoġġjata l-ekonomija tagħha, huwa xieraq li ma jkunx mistenni d-dħul fis-seħħ tad-dispożizzjonijiet tal-Ftehim ta’ Assoċjazzjoni fuq DCFTA, iżda li tkun antiċipata l-implimentazzjoni tiegħu permezz ta’ preferenzi kummerċjali awtonomi u biex jinbdew unilateralment it-tnaqqis jew l-eliminazzjoni tad-dazji doganali tal-Unjoni fuq oġġetti li joriġinaw mill-Ukraina, skont l-Iskeda ta’ konċessjonijiet stipulata fl-Anness I-A mal-Ftehim ta’ Assoċjazzjoni.
(3)
Sabiex jiġi evitat kull riskju ta' frodi, il-jedd għall-benefiċċji minn preferenzi kummerċjali awtonomi għandu jkun kundizzjonali għall-konformità mill-Ukraina mar-regoli rilevanti tal-oriġini tal-prodotti u l-proċeduri relatati magħhom kif ukoll għall-involviment f’kooperazzjoni amministrattiva effettiva mal-Unjoni. Barra minn hekk, l-Ukraina għandha tastjeni milli tintroduċi dazji ġodda jew imposti li jkollhom effett ekwivalenti jew restrizzjonijiet kwantitattivi ġodda jew miżuri li jkollhom effett ekwivalenti għall-importazzjonijiet li joriġinaw fl-Unjoni, jew milli żżid livelli eżistenti ta’ dazji jew imposti jew milli tintroduċi kull restrizzjoni oħra.
(4)
Huwa neċessarju li jiġi pprovdut għall-introduzzjoni mill-ġdid tad-dazji tat-Tariffa Doganali Komuni normali ta’ kwalunkwe prodott li jikkawża, jew li jhedded li jikkawża, diffikultajiet serji għal produtturi tal-Unjoni ta’ prodotti simili jew li jkunu f'kompetizzjoni diretta, soġġetta għal investigazzjoni mill-Kummissjoni.
(5)
Fil-każ ta’ nuqqas ta’ konformità ma’ kwalunkwe waħda mill-kundizzjonijiet stabbiliti f'dan ir-Regolament, il-Kummissjoni għandha tingħata s-setgħa li tissospendi temporanjament kompletament jew parzjalment l-arranġamenti preferenzjali. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill (1).
(6)
Dan ir-Regolament għandu jiġi applikat sakemm it-Titolu IV (kummerċ u materji relatati mal-kummerċ) tal-Ftehim ta' Assoċjazzjoni jidħol fis-seħħ jew, fejn xieraq, ikun applikat provviżorjament, u sa mhux aktar tard mill-1 ta' Novembru 2014.
(7)
Fid-dawl tal-urġenza tal-kwistjoni, jeħtieġ li jsir provvediment għal eċċezzjoni fuq il-perjodu ta’ tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,
ADOTTAW DAN IR-REGOLAMENT:
Artikolu 1
Arranġamenti preferenzjali
Dazji doganali fuq oġġetti li joriġinaw fl-Ukraina jitnaqqsu jew jiġu eliminati skont l-Anness I .
Artikolu 2
Kundizzjonijiet għad-dritt għall-arranġamenti preferenzjali
Id-dritt għall-benefiċċju mill-arranġamenti preferenzjali introdotti mill-Artikolu 1 ikun soġġett għal:
(a)
konformità mar-regoli tal-oriġini tal-prodotti u l-proċeduri relatati magħhom kif previst fit-Titolu IV, Kapitolu 2, taqsima 2 tar-Regolament tal-Kummissjoni (KEE) Nru 2454/93 (2);
(b)
konformità mal-metodi ta' kooperazzjoni amministrattiva previsti fl-Artikoli 121 u 122 tar-Regolament (KEE) Nru 2454/93;
(c)
parteċipazzjoni mill-Ukraina f’kooperazzjoni amministrattiva effettiva mal-Unjoni sabiex jiġi evitat kull riskju ta’ frodi;
(d)
astensjoni mill-Ukraina milli tintroduċi dazji ġodda jew imposti li jkollhom effett ekwivalenti u restrizzjonijiet kwantitattivi ġodda jew miżuri li jkollhom effett ekwivalenti għal importazzjonijiet li joriġinaw mill-Unjon,i jew milli żżid livelli eżistenti ta’ dazji jew imposti jew milli tintroduċi kull restrizzjoni oħra minn 23 April 2014.
Artikolu 3
Aċċess għal kwoti tariffarji
1. Il-prodotti elenkati fl-Annessi II u III jiġu aċċettati għall-importazzjoni fl-Unjoni fi ħdan il-limiti tal-kwoti tariffarji tal-Unjoni kif stabbilit f’dawk l-Annessi.
2. Il-kwoti tariffarji msemmija fil-paragrafu 1 ta' dan l-Artikolu ikunu ġestiti mill-Kummissjoni skont l-Artikoli 308a, 308b u 308c tar-Regolament (KEE) Nru 2454/93, bl-eċċezzjoni tal-kwoti tariffarji għal prodotti agrikoli speċifiċi msemmija fl-Anness III ta' dan ir-Regolament.
3. Kwoti tariffarji għal prodotti agrikoli speċifiċi msemmija fl-Anness III ta' dan ir-Regolament jiġu amministrati mill-Kummissjoni skont ir-regoli stabbiliti skont l-Artikolu 184 tar- Regolament (UE) Nru 1308/2013 tal-Parlament Ewropew u tal-Kunsill (3).
Artikolu 4
Sospensjoni temporanja
Meta ssib li jkun hemm biżżejjed evidenza ta' nuqqas ta' konformità mal-kundizzjonijiet stipulati fl-Artikolu 2, il-Kummissjoni tista' tadotta atti ta' implimentazzjoni sabiex tissospendi temporanjament kompletament jew parzjalment l-arranġamenti preferenzjali pprovduti f'dan ir-Regolament. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 6(2).
Artikolu 5
Klawżola ta’ salvagwardja
Fejn l-importazzjonijiet ta' prodott li joriġina mill-Ukraina u inkluż fl-Anness I ta' dan ir-Regolament jikkawżaw jew jheddu li jikkawżaw diffikultajiet serji lill-produtturi tal-Unjoni ta' prodotti simili jew f'kompetizzjoni diretta, il-Kummissjoni tista' tintroduċi mill-ġdid id-dazji tat-Tariffa Doganali Komuni normali fir-rigward ta' tali importazzjonijiet soġġetti għall-kundizzjonijiet u skont il-proċeduri stipulati fl-Artikoli 11 u 11a tar-Regolament tal-Kunsill (KE) Nru 55/2008 (4) li japplikaw mutatis mutandis.
Artikolu 6
Proċedura tal-kumitat
1. Għall-implimentazzjoni tal-Artikolu 3(2) u l-Artikolu 4 ta' dan ir-Regolament, il-Kummissjoni tkun megħjuna mill-Kumitat tal-Kodiċi Doganali stabbilit permezz tal-Artikolu 248a tar-Regolament tal-Kunsill (KEE) Nru 2913/92 (5). Dak il-kumitat ikun kumitat skont it-tifsira tar-Regolament (UE) Nru 182/2011.
2. Fejn issir referenza għal dan il-paragrafu, japplika l-Artikolu 5 tar-Regolament (UE) Nru 182/2011.
Artikolu 7
Dħul fis-seħħ u applikazzjoni
Dan ir-Regolament għandu jidħol fis-seħħl fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa japplika sakemm it-Titolu IV tal-Ftehim ta' Assoċjazzjoni jidħol fis-seħħ jew, fejn xieraq, japplika b'mod provviżorju, u sa mhux aktar tard mill-1 ta' Novembru 2014.
Il-Kummissjoni għandha tippubblika f’Il-Ġurnal Uffiċjali tal-Unjoni Ewropea avviż f’każ li dan ir-Regolament jieqaf japplika qabel dik id-data.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, it-16 ta’ April 2014.

Labels: 3
15
18